SET ผันผวนต่อ รอผลประชามติกรีซโบรกแนะ 18 หุ้นหลบภัย-พื้นฐานแน่น
นักวิเคราะห์มองดัชนีหุ้นไทยวันนี้ผันผวนต่อ รอปัจจัยจากกรีซเพิ่มเติม โดยเชื่อว่ามีความเป็นไปได้ที่ผลการทำประชามติในวันที่ 5 ก.ค.จะโหวตรับแผนช่วยเหลือทางการเงิน และเป็นปัจจัยปลดล็อกบรรยากาศการลงทุนเชิงลบในตลาดหุ้นทั่วโลกในสัปดาห์หน้า การลงทุนเลือกหุ้นหลบภัยหากกังวลต่อความเสี่ยง หรือเลือกกลุ่มกำไรดี-ปันผลสูง
30 มิ.ย. 2558

ข่าวหุ้นธุรกิจออนไลน์รายงาน เช้านี้ ณ เวลา 9.06 น. ค่าเงินบาทอยู่ที่ 33.76 บาทต่อเหรียญ ด้านตลาดหุ้นเอเชียดีดตัวขึ้นหลังร่วงหนักวานนี้ ขณะที่นักลงทุนยังคงจับตาดูสถานการณ์หนี้กรีซอย่างใกล้ชิด
นักวิเคราะห์มองดัชนีหุ้นไทยวันนี้ ผันผวนต่อ รอปัจจัยจากกรีซเพิ่มเติม โดยเชื่อว่ามีความเป็นไปได้ที่ผลการทำประชามติในวันที่ 5 ก.ค.จะโหวตรับแผนช่วยเหลือทางการเงิน และเป็นปัจจัยปลดล็อกบรรยากาศการลงทุนเชิงลบในตลาดหุ้นทั่วโลกในสัปดาห์หน้า
การลงทุนเลือกหุ้นหลบภัยหากกังวลต่อความเสี่ยง หรือเลือกกลุ่มกำไรดี-ปันผลสูง หุ้นเด่นเลือก ITD-TPIPL-WHA-TASCO-STEC-SEAFCO-PTTGC-BCP-BLA-SAMART-CK-TRUEIF-JASIF-SAMART-IFEC-INTUCH-APURE และ SOLAR
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (30 มิ.ย.) คงมุมมองว่าตลาดหุ้นไทยจะยังมีความผันผวนในวันนี้ และคาดว่า SET INDEX จะเคลื่อนไหวในกรอบ 1,495-1,520 จุด เนื่องจากสถานการณ์ของกรีซยังเป็นปัจจัยลบกดดันภาพรวมการลงทุนของตลาดหุ้นทั่วโลกจนกว่าจะผ่านพ้นการทำประชามติในวันที่ 5 ก.ค. นอกจากนั้น การเข้าสู่ช่วงคาบเกี่ยววันหยุดกลางสัปดาห์ของตลาดหุ้นไทยจะเป็นอีกปัจจัยหนึ่งให้นักลงทุนชะลอการลงทุนเพื่อลดความเสี่ยงในการถือครองหุ้น
ประเด็นสำคัญที่ต้องติดตามคือท่าที่ของคณะกรรมาธิการยุโรป (EC) ว่าจะขยายระยะเวลาวงเงินช่วยเหลือให้กับกรีซเพิ่มเติมในระยะสั้นเพื่อให้สอดรับกับระยะเวลาในการทำประชามติในวันอาทิตย์นี้หรือไม่ ซึ่งหากมีการขยายระยะเวลาออกไปคาดว่าจะเห็นการฟื้นตัวของสินทรัพย์เสี่ยงทั่วโลกได้เช่นกัน
ขณะที่การผิดนัดชำระหนี้กับ IMF ในวันนี้จำนวน 1.6 พันล้านยูโร หากเกิดขึ้นเชื่อว่าจะไม่ได้เป็นปัจจัยลบใหม่ต่อตลาดเนื่องจากจะยังไม่นับว่าเป็น Default ในมุมมองของบริษัทจัดอันดับความน่าเชื่อถือ โดยนัยสำคัญของการชำระหนี้คือวันที่ 20 ก.ค. ที่จะครบกำหนดชำระหนี้จำนวน 3.5 พันล้านยูโรของ ECB และจะถือว่าเป็นการผิดนัดชำระหนี้หากกรีซไม่สามารถชำระเงินได้ในวันดังกล่าว
อย่างไรก็ตาม มีมุมมองเชิงบวกและเชื่อว่ามีความเป็นไปได้สูงที่ผลการทำประชามติของประชาชนชาวกรีซในวันที่ 5 ก.ค.จะโหวตรับแผนช่วยเหลือทางการเงินและเป็นปัจจัยปลดล็อกบรรยากาศการลงทุนเชิงลบในตลาดหุ้นทั่วโลกให้คลี่คลายตัวลงในสัปดาห์หน้าหลังทราบผลการทำประชามติ
กลยุทธ์การลงทุนแนะนำรอซื้อเก็งกำไรบริเวณ 1,500 จุดหรือต่ำกว่า เพราะคาดว่าปัจจัยลบของกรีซจะมีน้ำหนักต่อตลาดหุ้นทั่วโลกสูงสุดในสัปดาห์นี้และเริ่มคลายตัวลงในสัปดาห์หน้า นอกจากนั้น หากมีพัฒนาการเชิงบวกใดๆ เช่น การขยายระยะเวลาวงเงินช่วยเหลือให้กรีซระหว่างสัปดาห์ย่อมเป็นปัจจัยบวกต่อตลาดหุ้นทั่วโลกให้ฟื้นตัวได้ในทันที
 
Top Pick in Q2/15: ITD/TPIPL/WHA/TASCO
Accumulative Buy: INTUCH
Trading Buy: TASCO
 
บล.ธนชาต ระบุในบทวิเคราะห์ (30 มิ.ย.) ว่า SET มีแนวโน้ม “ผันผวน” ต่อไปด้วยแนวรับ 1,490-1,500 จุด เนื่องจากนักลงทุนทั่วโลกยังอยู่ในสถานะ “Risk-Off” ต่อ คาดกรีซไม่สามารถชำระหนี้ IMF EUR 1.6 พันล้านวันนี้
แม้ตลาดทุนทั่วโลกผันผวนระยะสั้น แต่คาดว่า EU และ ECB จะสามารถควบคุมสถานการณ์ไว้จากเครื่องมือที่มีอยู่ในมืออย่าง QE มูลค่า EUR 1.3 ล้านล้าน ขณะที่ Fed อาจคงดอกเบี้ยต่ำนานกว่าที่คาดการณ์ไว้เดิม ทำให้แนะนำ “ซื้อ” 1) รับเหมาฯ CK STEC SEAFCO ที่ได้รับผลดีจากการเร่งลงทุนโครงสร้างพื้นฐาน
2) กลุ่มหุ้นที่กำไรไตรมาส 2/15 ออกมาดี PTTGC BCP BLA และ SAMART ที่กำไร Bottom Out ไปแล้วในไตรมาส 1/15 และกลุ่มหุ้นปันผลสูง INTUCH วันนี้เริ่มคำแนะนำ “ซื้อ” TRUEIF ด้วยเป้าหมายพื้นฐาน 13.9 บาท และ Dividend Yield 7.4%/ปี
 
บล.เอเซีย พลัส ระบุในบทวิเคราะห์ (30 มิ.ย.) ว่า SET วันนี้จะเห็นการเคลื่อนไหวที่ผันผวนต่อไป แนะเลือกลงทุนในหุ้น Domestic Play ที่โดดเด่นได้แก่ กลุ่มวัสดุก่อสร้างเลือก TASCO ([email protected] 27.50) และ CK ([email protected] 31.25) เป็น Top Picks
 
บล.เคจีไอ (ประเทศไทย) ระบุในบทวิเคราะห์ (30 มิ.ย.) ว่า SET วันนี้แกว่งตัวกรอบจำกัด รอข่าวสารกรีซเพิ่มเติม หุ้นเด่นวันนี้ตามปัจจัยพื้นฐาน หากนักลงทุนที่กลัวความเสี่ยงแนะหาหลุมหลบภัย เช่น JASIF หากรับความเสี่ยงได้ แนะสะสม SAMART, IFEC และ INTUCH
 
บล.กรุงศรี ระบุในบทวิเคราะห์ (30 มิ.ย.) คาดการณ์มุมมองทางเทคนิค SET เมื่อวันก่อนลดลงแต่รูปของ candlestick แสดงภาพแนวโน้มแบบ sideway (1,505-1,525) ในรูปกราฟข้างต้นยังเป็นการพยายามออกหรือฉีกตัวจากแนวโน้ม sideway นี้ พบว่าค่า MACD อยู่ที่ +2.40 (ลดลงจากวันก่อนที่อยู่ที่ +2.62) แต่ยังเหนือ signal line
แสดงให้เห็นว่าการแกว่งตัว sideway นี้แพทเทินกราฟมีแนวโน้มแสดงภาพการฉีกตัวไปในทางขึ้น โดย SET ยังเคลื่อนไหวสูงกว่า MA10 (1,511) และ MA25 (1,503) ได้ ภาพตลาดจึงอยู่ในทิศทางเริ่มเป็นขาขึ้นรอบใหม่ แต่ในวันนี้อาจแกว่งตัวสร้างฐานในกรอบ sideway ดังกล่าว
แนวโน้มของตลาดจะเคลื่อนไหวที่กรอบ 1,505-1,525
หุ้นที่เลือกวันนี้มีโอกาสปรับขึ้น แนะนำซื้อเก็งกำไร APURE และ SOLAR